[pic] | EUROPA-KOMMISSIONEN |

Bruxelles, den 30.3.2010

KOM(2010)118 endelig

2010/0062 (NLE)

Forslag til

RÅDETS AFGØRELSE

om undertegnelse af en frivillig partnerskabsaftale mellem Den Europæiske Union og Republikken Congo om retshåndhævelse, god forvaltningspraksis og handel på skovbrugsområdet (FLEGT) og salg af træprodukter til Den Europæiske Union

BEGRUNDELSE

Handlingsplanen om retshåndhævelse, god forvaltningspraksis og handel på skovbrugsområdet (FLEGT)[1], som Rådet tilsluttede sig i 2003[2], indeholder en række foranstaltninger, som omfatter støtte til træproducerende lande, multilateralt samarbejde for at bekæmpe handel med ulovligt træ, støtte til initiativer i den private sektor samt foranstaltninger til at undgå investeringer i aktiviteter, der fremmer ulovlig skovhugst. Hjørnestenen i handlingsplanen er oprettelsen af FLEGT-partnerskaber mellem Unionen og træproducerende lande for at stoppe ulovlig skovhugst. I 2005 vedtog Rådet forordning (EF) nr. 2173/2005[3], som indfører en licensordning og en mekanisme, hvorved man kan kontrollere lovligheden af træ, der indføres i Unionen.

I december 2005 gav Rådet Kommissionen beføjelse til at indgå forhandlinger om partnerskabsaftaler med træproducerende lande for at gennemføre EU's handlingsplan om retshåndhævelse, god forvaltningspraksis og handel på skovbrugsområdet (FLEGT), navnlig for at fremme indførslen af kontrolleret lovligt træ i Unionen fra sådanne partnerlande[4]. Aftalen med Congo er efter aftalen med Ghana den anden i rækken af sådanne partnerskabsaftaler, som er forhandlet mellem et producentland og Unionen.

Kommissionen indledte forhandlinger med Congo i juni 2008. Forhandlingerne strakte sig over 10 måneder og involverede fire forhandlingsrunder og 14 videomøder i tekniske arbejdsgrupper. I løbet af forhandlingerne har Kommissionen fået bistand af en række medlemsstater. Kommissionen har holdt Rådet underrettet om status gennem hele forløbet med regelmæssige rapporter til arbejdsgruppen om skove, samt til chefen og ansatte på Europa-Kommissionens delegation og medlemsstaternes ambassadører og repræsentanter i Congo. Efter hver forhandlingsrunde holdt parterne offentligt tilgængelige møder for at holde interessenter underrettet om fremskridt i forhandlingerne. Congo har derudover lagt sig fast på en fremgangsmåde, hvor civilsamfundet og den private sektor inddrages i aftalens udformning.

Aftalen vedrører alle elementer i Rådets forhandlingsdirektiver. Aftalen fastlægger navnlig rammerne for FLEGT-ordningen samt FLEGT-ordningens institutioner og systemer. Den beskriver kontrol af forsyningskæden, rammerne for overholdelse af retsreglerne og krav til uafhængig revision af systemet. Alt dette findes i bilagene til aftalen, hvor der redegøres nærmere for de strukturer, der skal understøtte den garanti for lovlighed, som udstedelsen af en FLEGT-licens giver. Definitionen af gældende lovgivning blev udarbejdet af Congo efter omfattende høring af interessenter. Den omfatter love og forskrifter vedrørende driftsrettigheder og virksomhedsregistrering, skovforvaltning, miljø- og arbejdsmarkedslovgivning, skattemæssige krav, sociale forpligtelser, såsom inddragelse af lokalsamfund, oprindelige folk og civilsamfundet, andre forpligtelser, der er foreskrevet i lovgivning vedrørende transport og salg af træ, samt krav til eksport.

Aftalen går videre end den produktdækning, der foreslås i bilag II til forordning (EF) nr. 2173/2005 om FLEGT-ordningen, idet den dækker alle træprodukter til eksport, og derved forpligter Congo sig til at etablere et system, som giver Unionen sikkerhed for, at alle skovprodukter fra Congo er lovligt producerede og bidrager positivt og på bæredygtig vis til Congos vækst.

Aftalen indeholder bestemmelser om kontrol af import ved Unionens grænser som fastlagt i FLEGT-forordning (EF) nr. 2173/2005 og i den dertil hørende forordning (EF) nr. 1024/2008 om gennemførelsesbestemmelser. Aftalen omfatter en beskrivelse af Congos FLEGT-licens, hvortil benyttes det format, der er foreskrevet i gennemførelsesbestemmelserne i forordning (EF) nr. 1024/2008.

Aftalen etablerer mekanismen for dialog og samarbejde om FLEGT med Unionen, nemlig det såkaldte fælles udvalg for gennemførelse af aftalen. Den fastlægger også principperne for inddragelse af interessenter, sociale sikkerhedsforanstaltninger, gennemsigtighed, kontrol af virkningerne af gennemførelsen og rapportering om gennemførelsen.

Aftalen fastlægger tidsplanen og procedurerne for aftalens ikrafttrædelse og licensordningens gennemførelse. Da Congo ønsker at modernisere og revidere landets lovgivnings- og informationsstyringssystem, at indføre en mere omfattende kontrol af forsyningskæden og en uafhængig kontrol af overholdelsen af relevant lovgivning, vil det tage to til tre år at udvikle og afprøve de nye systemer samt at udbygge kapaciteten i regeringen, civilsamfundet og den private sektor til at udføre de påtænkte opgaver. FLEGT-licensordningen forventes at være fuldt ud operationel i midten af 2011. Den vil blive sammenholdt med de i aftalen fastlagte kriterier, inden EU begynder at godkende FLEGT-licenserne.

2010/0062 (NLE)

Forslag til

RÅDETS AFGØRELSE

om undertegnelse af en frivillig partnerskabsaftale mellem Den Europæiske Union og Republikken Congo om retshåndhævelse, god forvaltningspraksis og handel på skovbrugsområdet (FLEGT) og salg af træprodukter til Den Europæiske Union

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 3, første afsnit, og stk. 4, første afsnit, sammenholdt med artikel 218, stk. 6, litra a),

under henvisning til forslag fra Europa-Kommissionen,

under henvisning til godkendelse fra Europa-Parlamentet[5], og

ud fra følgende betragtninger:

(1) I maj 2003 offentliggjorde Europa-Kommissionen en EU-handlingsplan for retshåndhævelse, god forvaltningspraksis og handel på skovbrugsområdet (FLEGT)[6], hvori den opfordrede til, at der træffes foranstaltninger til at bekæmpe ulovlig skovhugst gennem frivillige partnerskabsaftaler med træproducerende lande. Rådets konklusioner om handlingsplanen blev vedtaget i oktober 2003[7], og Parlamentet vedtog en beslutning i juli 2005[8].

(2) I overensstemmelse med Rådets afgørelse 2010/xxx af [...][9] blev den frivillige partnerskabsaftale mellem Den Europæiske Union og Republikken Congo om retshåndhævelse, god forvaltningspraksis og handel på skovbrugsområdet (FLEGT) og salg af træprodukter til Den Europæiske Union undertegnet af Kommissionen den [...], med forbehold af senere indgåelse.

(3) Aftalen bør indgås —

VEDTAGET DENNE AFGØRELSE:

Artikel 1

Aftalen mellem Den Europæiske Union og Republikken Congo om retshåndhævelse, god forvaltningspraksis og handel på skovbrugsområdet (FLEGT) og salg af træprodukter til Den Europæiske Union godkendes hermed.

Teksten til aftalen er knyttet til denne afgørelse.

Artikel 2

Formanden for Rådet bemyndiges til at udpege den person, som på Den Europæiske Unions vegne er beføjet til at give meddelelse i henhold til artikel 28 i aftalen med henblik på at udtrykke Den Europæiske Unions samtykke i at blive bundet af aftalen.

Artikel 3

Den Europæiske Union repræsenteres af repræsentanter for Kommissionen i det fælles udvalg for gennemførelse af aftalen, der er etableret i henhold til aftalens artikel 19.

Medlemsstaterne kan som medlemmer af Den Europæiske Unions delegation deltage i møderne i det fælles udvalg for gennemførelse af aftalen.

Artikel 4

Med henblik på ændring af bilagene i henhold til aftalens artikel 26 bemyndiges Kommissionen til efter proceduren i artikel 11, stk. 3, i forordning (EF) nr. 2173/2005 at godkende sådanne ændringer på Den Europæiske Unions vegne.

Artikel 5

Denne afgørelse træder i kraft på dagen for dens vedtagelse. Den offentliggøres i Den Europæiske Unions Tidende .

Datoen for aftalens ikrafttræden offentliggøres i Den Europæiske Unions Tidende .

Udfærdiget i Bruxelles, den

På Rådets vegne

Formand

[1] KOM(2003) 251.

[2] EUT C 268 af 7.11.2003.

[3] EUT C 347 af 30.12.2005.

[4] Klassificeret rådsdokument 15102/05.

[5] EUT C […] af […], s. […].

[6] KOM(2003) 251.

[7] EUT C 268 af 7.11.2003.

[8] EUT C 157E af 6.7.2006, s. 482.

[9] EUT L […] af […], s. […].